钦定古今图书集成/明伦汇编/官常典/第086卷 > 郇王庆
## 钦定古今图书集成/明伦汇编/官常典/第086卷 > 郇王庆

按《隋书河间王传》：河间王弘子庆，倾曲，善候时变。帝
时猜忌骨肉，滕王纶等皆被废放，唯庆获全。累迁荥
阳郡太守，颇有治绩。及李密据洛口仓，荥阳诸县多
应密，庆勒兵拒守，密频遣攻之，不能克。岁馀，城中粮
尽，兵势日蹙。密因遗庆书曰：“自昏狂嗣位，多历岁年，
剥削生民，涂炭天下。璿室瑶台之丽，未极骄奢；糟丘”
酒池之荒，非为淫乱。今者共举义旗，勘剪凶虐，八方
同德，万里俱来，莫不期入关以亡秦，争渡河而灭纣，
东穷海岱，南洎江淮，凡厥遗人，承风慕义，唯荥阳一
郡，王独守迷。夫微子纣之元兄，族实为重；项伯籍之
季父，戚乃非疏。然犹去朝歌而入周，背西楚而归汉，
岂不眷恋宗祊，留连骨肉，但识宝鼎之将移，知神器
之先改。而王之先代，家住山东，本姓郭氏，乃非杨族，
止为宿与隋朝先有旧勋，遂得预霑盘石，名在葭莩。
娄敬之与汉高，殊非血属；吕布之于董卓，良异天亲，
芝焚蕙叹，事不同此。又王之昏主，心若豺狼，仇忿同
胞，有逾沈阏，惟勇及谅，咸罄甸师。况乃族类为非，何
能自保。为王计者，莫“若举城从义，开门送款，安若泰
山，高枕而卧，长守富贵，足为美谈，乃至子孙，必有馀
庆。今王世充屡被摧蹙，自救无聊，偷存晷漏，讵能支
久？段达、韦津，东都自固，何暇图人？世充朝亡，达便夕
灭。又江都荒湎，流宕忘归，内外崩离，人神怨愤。上江
米船，皆被抄截，士卒饥馁，半菽不充。事切析骸，义均
煮弩。”举烽火于骊山，诸侯莫至；浮胶船于汉水，还日
未期。王独守孤城，绝援千里，糇粮之计，仅有月馀；敝
卒之多，才盈数百。有何恃赖，欲相拒抗？求枯鱼于市
肆，即事非虚；因归雁以运粮，竟知何日。然城中豪杰，
王之腹心，思杀长吏，将为内启。正恐祸生匕首，衅发
萧墙，空以七尺之躯，悬赏千金之购，可为“寒心，可为
酸鼻者也。幸能三思，自求多福。”于时江都败，问亦至，
庆得书，遂降于密，改姓为郭氏。密为王世充所破，复
归东都，更为杨氏，越王侗不之责也。及侗称制，拜宗
正卿。世充将篡，庆首为劝进。世充既僭伪号，降爵郇
国公，庆复为郭氏。世充以兄女妻之，署荥州刺史。及
世充将败，庆欲将其妻同归长安，其妻谓之曰：“国家
以妾奉箕帚于公者，欲以申厚意，结公心耳。今叔父
穷迫，家国阽危，而公不顾婚姻，孤负付属，为全身之
计，非妾所能责公也。妾若至长安，则公家一婢耳，何用妾为？愿得送还东都，君之惠也。”庆不许。其妻遂沐
浴靓妆，仰药而死。庆归大唐，为宜州刺史、郇国公，复
姓杨氏。其嫡母元太妃老，两目失明，王世充以《庆叛
己》而斩之。